
讛讜专讬讜转 讝 注"讘 - 驻讬专讜砖 砖讟讬讬谞讝诇抓

讗诪专 专讘 驻驻讗: 讻讙讜谉 砖讛讬讜 诪讜驻诇讬谉 砖谞讬讛谉 砖讙诐 讛讻讛谉 讛诪砖讬讞 讜讙诐 讘讬转 讛讚讬谉 讛讬讜 讙讚讜诇讬诐 讘转讜专讛 讜专砖讗讬诐 诇讛讜专讜转.


讗 住讘专 讗讘讬讬 诇诪讬诪专 [诇讜诪专] 讻讱: 诪讛 砖讗诪专讜 讘诪砖谞讛 讞讟讗 讘驻谞讬 注爪诪讜 讜注砖讛 讘驻谞讬 注爪诪讜 讛讬讻讬 讚诪讬 [讻讬爪讚 讛讜讗 讘讚讬讜拽]? 讚讬转讘讬 [砖讬讜砖讘讬诐] 讛讻讛谉 讛讙讚讜诇 讜讘讬转 讛讚讬谉 讘砖谞讬 诪拽讜诪讜转 砖讜谞讬诐 讜拽讗 诪讜专讜 讘转专讬 讗讬住讜专讬 [讜讛诐 诪讜专讬诐 讘砖谞讬 讗讬住讜专讬诐 砖讜谞讬诐], 讗诪专 诇讬讛 [诇讜] 专讘讗: 讗讟讜 [讜讻讬] 砖谞讬 诪拽讜诪讜转 讛诐 讛讙讜专诪讬谉 砖讬讬讞砖讘 讻讞讟讗 讘驻谞讬 注爪诪讜? 讗诇讗 讗驻讬诇讜 讬转讘讬 [讬讜砖讘讬诐] 讛讻讛谉 讛讙讚讜诇 讜讘讬转 讛讚讬谉 讘讞讚 诪拽讜诐 [讘诪拽讜诐 讗讞讚], 讜讻讬讜谉 讚拽讗 诪讜专讜 讘转专讬 讗讬住讜专讬 [砖讛诐 诪讜专讬诐 讘砖谞讬 讗讬住讜专讬诐 砖讜谞讬诐] 讞讟讗 讘驻谞讬 注爪诪讜 讛讜讗.


讜诪注转讛 讚谞讬诐: 驻砖讬讟讗 [驻砖讜讟] 讛讚讘专, 讗诐 讛讜讗 讛讜专讛 讘讞诇讘 讜讛谉 讘注讘讜讚讛 讝专讛, 讛专讬 讝讛 讘专讜专 砖讞讟讗 讘驻谞讬 注爪诪讜 讛讜讗, 讚讛讗 [砖讛专讬] 讞诇讜拽讬谉 讘讟注诪讬讬讛讜 [讘讟注诪讬讛诐], 砖诇讻诇 讗讞讚 诪讛诐 讬砖 诪拽讜专 讗讞专 诇讚讘专讬讜 诪讻转讜讘讬诐 砖讜谞讬诐 讜讙诐 砖讛诐 讞诇讜拽讬谉 讘拽专讘谞讜转, 砖讛讜讗 讛讻讛谉 讛讙讚讜诇 诪转讻驻专 注诇 砖讙讙转讜 讘讞讟讗 讝讛 讘驻专, 讜讛谉 讘讬转 讛讚讬谉 讘砖讙讙转 注讘讜讚讛 讝专讛 诪转讻驻专讬诐 讘驻专 讜砖注讬专, 讚讛讗 拽讗 诪讬讬转讜 讛谞讬 [砖讛专讬 讛诇诇讜 诪讘讬讗讬诐 讛诐] 讙诐 砖注讬专, 讜讛讜讗 诇讗 诪讬讬转讬 [诪讘讬讗]. 讜讻诇 砖讻谉 讗诐 讛讜讗 砖讙讙 讘注讘讜讚讛 讝专讛 讜讛谉 讛讜专讜 讘讞诇讘, 砖讞诇讜拽讬谉 讘拽专讘谞讜转讬讛谉 诇讙诪专讬, 砖讛讜讗 诪讘讬讗 砖注讬专讛 诇讞讟讗转, 讜讗讬谞讛讜 [讜讛诐] 诪讘讬讗讬诐 驻专,


讗诇讗 讛住驻拽 讛讜讗 讻讗砖专 讛讜讗 讛讜专讛 诇诪砖诇 讘讞诇讘 讛诪讻住讛 讗转 讛拽专讘 讜讛谉 讛讜专讜 讘讞诇讘 砖注诇 讛讚拽讬谉 (诪注讬讬诐), 诪讛讜? 诪讬 讗诪专讬谞谉 [讛讗诐 讗谞讜 讗讜诪专讬诐] 讘诪拽专讛 讝讛: 讗祝 注诇 讙讘 [讗祝 注诇 驻讬] 砖拽专讘谞谉 砖讜讛, 讻讬讜谉 讚诪转专讬 拽专讗讬 拽讗转讜 [砖诪砖谞讬 诪拽专讗讜转 砖讜谞讬诐 讘讗讬诐, 谞讜讘注讬诐] 讛讗讬住讜专讬诐 讛诇诇讜 讛讗 驻诇讬讙讬谉 讘讟注诪讬讬讛讜 [讛专讬 讛诐 讞诇讜拽讬诐 讘讟注诪讬讛诐], 讗讜 讚诇诪讗 [砖诪讗] 砖诐 讞诇讘 讗讞讚 讛讜讗, 讜讛讜讗 谞讞砖讘 讻讞讟讗 讗讞讚?


讗诐 转诪爪讗 诇讜诪专 砖诐 讞诇讘 讗讞讚 讛讜讗, 讗诐 讛讜专讛 讛讜讗 讘讞诇讘 讜讛谉 讘讚诐, 诪讛讜? 诪讬 讗诪专讬谞谉 [讛讗诐 讗谞讜 讗讜诪专讬诐]: 讘讟注诪讬讬讛讜 讛讗 驻诇讬讙讬谉 [讘讟注诪讬讛诐 讛专讬 讛诐 讞诇讜拽讬诐], 砖讛专讬 讬砖 诇讻诇 讗讬住讜专 诪拽讜专 讗讞专 讘转讜专讛, 讜讗诐 诪转讬专讬诐 讗讜转诐 讛专讬 讝讛 诪驻谞讬 谞讬诪讜拽讬诐 砖讜谞讬诐, 讗讜 讚诇诪讗 [砖诪讗] 讻讬讜谉 砖砖讜讬谉 讘拽专讘谉 (砖讻驻专转 讞诇讘 讜讚诐 砖讜讛) 讘转专 [讗讞专] 讛拽专讘谉 讗讝诇讬谞谉 [讗谞讜 讛讜诇讻讬诐]? 砖讗诇讛 讝讜 诇讗 谞驻转专讛, 讜谞砖讗专讛 讘转讬拽讜 [转注诪讜讚] 讘诪拽讜诪讛. 


讘 讜诪讘专专讬诐 讗转 讛讛诇讻讜转 讛讗诪讜专讜转 讘诪砖谞转谞讜. 砖谞讬谞讜 砖讗讬谉 讘讬转 讚讬谉 讞讬讬讘讬谉 注讚 砖讬讜专讜 诇讘讟诇 诪拽爪转 讜诇拽讬讬诐 诪拽爪转 讜讻讜'. 讜砖讜讗诇讬诐: 诪谞诇谉 [诪谞讬谉 诇谞讜] 砖注讚 砖讬讜专讜 诇讘讟诇 诪拽爪转 讜诇拽讬讬诐 诪拽爪转? 讜诪砖讬讘讬诐: 讻讚讗诪专讬谞谉 讘讗讬讚讱 驻讬专拽讬谉 [讻诪讜 砖讗诪专谞讜 讘驻专拽 讛讗讞专 讛专讗砖讜谉 讘诪住讻转 砖诇谞讜]: "讜谞注诇诐 讚讘专" (讜讬拽专讗 讚, 讬讙) 诇讜诪专 "讚讘专" 鈥� 讜诇讗 讻诇 讛讙讜祝.


注讜讚 砖谞讬谞讜: 讜讻谉 讛诪砖讬讞. 讜砖讜讗诇讬诐: 诪谞诇谉 [诪谞讬谉 诇谞讜] 讛诇讻讛 讝讜? 讚讻转讬讘 [砖谞讗诪专]: "诇讗砖诪转 讛注诐" (讜讬拽专讗 讚, 讙), 诇讜诪专 砖讛专讬 诪砖讬讞 讻爪讘讜专.


注讜讚 砖谞讬谞讜: 讜诇讗 讘注讘讜讚讛 讝专讛. 讜砖讜讗诇讬诐: 诪谞诇谉 [诪谞讬谉 诇谞讜] 讚讘专 讝讛? 讚转谞讜 专讘谞谉 [砖砖谞讜 讞讻诪讬诐 讘讘专讬讬转讗]: 诇驻讬 砖讬爪讗讛 注讘讜讚讛 讝专讛 诇讚讜谉 讘注爪诪讛, 砖讬砖 驻专拽 诪讬讜讞讚 (讘诪讚讘专 讟讜) 砖谞转讬讬讞讚 诇砖讙讙转 注讘讜讚讛 讝专讛, 讬讻讜诇 讬讛讜 讞讬讬讘讬谉 讘注谞讬谉 讝讛 注诇 注拽讬专转 诪爪讜讛 讻讜诇讛?


讜诪砖讬讘讬诐: 谞讗诪专 讻讗谉 讘注讘讜讚讛 讝专讛 "诪注讬谞讬" (讘诪讚讘专 讟讜, 讻讚) 讜谞讗诪专 诇讛诇谉 讘讛注诇诐 讚讘专 砖诇 爪讬讘讜专 讘砖讗专 注讘讬专讜转 "诪注讬谞讬" (讜讬拽专讗 讚, 讬讙), 诪讛 诇讛诇谉 诪讚讜讘专 讘讘讬转 讚讬谉, 讗祝 讻讗谉 谞诪讬 [讙诐 讻谉] 讘讘讬转 讚讬谉, 讜诪讛 诇讛诇谉 讘砖讙讙转 爪讬讘讜专, 诪讚讜讘专 注诇 讛注诇诐 讚讘专 诪谉 讛诪爪讜讛 讜诇讗 讻诇 讛讙讜祝, 讗祝 讻讗谉 谞诪讬 [讙诐 讻谉] 讚讘专 讜诇讗 讻诇 讛讙讜祝.


讙 诪砖谞讛 讗讬谉 讞讬讬讘讬谉 讘讬转 讛讚讬谉 讗诇讗 注诇 讛注诇诐 讚讘专 砖诇 讟注讜转 讘讛讜专讗讛 注诐 砖讙讙转 讛诪注砖讛 砖砖讙讙讜 讛注诐 讜注砖讜 诇驻讬 讛讜专讗讛 讝讜, 讜讻谉 讛诪砖讬讞 讗讬谞讜 讞讬讬讘 讗诇讗 讘讗讜驻谉 讝讛, 讘讟注讜转 讛讜专讗讛 砖讛讜讗 谞讜讛讙 诇驻讬讛, 讜诇讗 讘注讘讜讚讛 讝专讛 鈥� 讗讬谉 讞讬讬讘讬谉 讘讬转 讚讬谉 诇讛讘讬讗 拽专讘谉 讗诇讗 注诇 讛注诇诐 讚讘专 注诐 砖讙讙转 讛诪注砖讛.


讚 讙诪专讗 讜诪讘专专讬诐 讗转 讛讛诇讻讜转 讘诪砖谞转谞讜. 砖谞讬谞讜 砖讗讬谉 讞讬讬讘讬诐 讗诇讗 注诇 讛注诇诐 讚讘专 注诐 砖讙讙转 诪注砖讛. 讜砖讜讗诇讬诐: 诪谞诇谉 [诪谞讬谉 诇谞讜] 讚讘专 讝讛? 讚转谞讜 专讘谞谉 [砖砖谞讜 讞讻诪讬诐]: 谞讗诪专 "讬砖讙讜" (讜讬拽专讗 讚, 讬讙) 鈥� 讬讻讜诇 讬讛讜 讞讬讬讘讬谉 诇讛讘讬讗 驻专 注诇 砖讙讙转 诪注砖讛? 转诇诪讜讚 诇讜诪专: "讬砖讙讜 讜谞注诇诐 讚讘专" (讜讬拽专讗 讚, 讬讙), 诇诇诪讚 砖讗讬谉 讞讬讬讘讬谉 讗诇讗 注诇 讛注诇诐 讚讘专 注诐 砖讙讙转 诪注砖讛.


注讜讚 砖谞讬谞讜: 讜讻谉 讛诪砖讬讞. 讜砖讜讗诇讬诐: 诪谞诇谉 [诪谞讬谉 诇谞讜]? 讚讻转讬讘 [砖谞讗诪专] 讘诪砖讬讞: "诇讗砖诪转 讛注诐" (讜讬拽专讗 讚, 讙), 讛专讬 诇诪讚谞讜 讻讬 诪砖讬讞 讚讬谞讜 讻爪讘讜专.


注讜讚 砖谞讬谞讜 讘诪砖谞讛: 讜诇讗 讘注讘讜讚讛 讝专讛 讗诇讗 注诇 讛注诇诐 讚讘专 注诐 砖讙讙转 讛诪注砖讛. 讜砖讜讗诇讬诐: 诪谞诇谉 [诪谞讬谉 诇谞讜] 讚讘专 讝讛?


讚转谞讜 专讘谞谉 [砖砖谞讜 讞讻诪讬诐]: 诇驻讬 砖讬爪讗讛 注讘讜讚讛 讝专讛 诇讚讜谉 讘注爪诪讛, 讬讻讜诇 讬讛讜 讞讬讬讘讬谉 讘讛 注诇 砖讙讙转 讛诪注砖讛 讘诇讘讚? 讜诪砖讬讘讬诐: 谞讗诪专 讻讗谉 "诪注讬谞讬" 讜谞讗诪专 诇讛诇谉 "诪注讬谞讬", 诪讛 诇讛诇谉 讗讬谉 讞讬讬讘讬谉 讘讬转 讚讬谉 讗诇讗 注诇 讛注诇诐 讚讘专 注诐 砖讙讙转 诪注砖讛, 讗祝 讻讗谉 讗讬谉 讞讬讬讘讬谉 讗诇讗 注诇 讛注诇诐 讚讘专 注诐 砖讙讙转 诪注砖讛.


讜诪注讬专讬诐: 讜讗讬诇讜 诪砖讬讞 讘注讘讜讚讛 讝专讛 诇讗 拽转谞讬 [砖谞讛] 讜诇讗 驻讬专砖 砖讚讬谞讜 讻讘讬转 讚讬谉, 讜讗诐 讻谉 诪转谞讬转讬谉 诪谞讬 [诪砖谞转谞讜 讻砖讬讟转 诪讬 讛讬讗]? 砖讬讟转 专讘讬 讛讬讗;


讚转谞讬讗 [砖砖谞讜讬讛 讘专讬讬转讗]: 诪砖讬讞 砖砖讙讙 讘注讘讜讚讛 讝专讛 鈥� 专讘讬 讗讜诪专: 诪讘讬讗 拽专讘谉 讘砖讙讙转 诪注砖讛, 砖讗诐 砖讙讙 讘诪注砖讛 讘诇讘讚 讻砖讗专 讛注诐, 诪讘讬讗 拽专讘谉. 讜讞讻诪讬诐 讗讜诪专讬诐: 讘讛注诇诐 讚讘专. 讜砖讜讬谉 砖谞讬讛诐 砖诪讘讬讗 讛讻讛谉 讛诪砖讬讞 拽专讘谞讜 诇讻驻专 注诇 注讘讜讚讛 讝专讛 讘砖注讬专讛, 讜砖讜讬谉 砖讗讬谉 诪讘讬讗 讗砖诐 转诇讜讬. 讜诪诪讛 砖诪砖谞转谞讜 讛砖诪讬讟讛 讗转 讚讬谉 讛讻讛谉 讛诪砖讬讞 讘注讘讜讚讛 讝专讛 谞专讗讛 砖讛讬讗 讻讚注转 专讘讬 讛讗讜诪专 砖诇注谞讬谉 讝讛 讚讬谞讜 讻讗讚诐 驻专讟讬.


 讜讚讜讞讬诐:  讜转住讘专讗 [讜讻讬 讬讻讜诇 讗转讛 诇住讘讜专 讻谉] 讛专讬 讗转 讛讛诇讻讛 砖讗讬谉 讞讬讬讘 讛讻讛谉 诪砖讬讞 讘注讘讜讚讛 讝专讛 讗诇讗 注诇 讚讘专 砖讘讝讚讜谞讜 讻专转 讜讘砖讙讙转讜 讞讟讗转 诪讬 拽转谞讬 [讛讗诐 砖谞讛]?


讗诇讗 转谞讬 讛讗 [砖谞讛 讚讘专 讝讛] 砖讞讬讬讘 讘砖讗专 注讘讬专讜转 注诇 讛注诇诐 讚讘专 讜砖讙讙转 诪注砖讛 讛讜讗 讛讚讬谉 诇讛讗 [诇讝讛], 砖讞讬讬讘讬诐 讘注讘讜讚讛 讝专讛 注诇 讚讘专 砖讝讚讜谞讜 讻专转, 讛讻讗 谞诪讬 转谞讗 讛讗 [讻讱 讙诐 讻谉 砖谞讛 讝讛] 砖讚讬谉 讛诪砖讬讞 讻讚讬谉 爪讬讘讜专 讘砖讗专 注讘讬专讜转 讜讛讜讗 讛讚讬谉 诇讛讗 [诇讝讛]. 讚讬谞讜 砖诇 诪砖讬讞 讘注讘讜讚讛 讝专讛. 讜讗诐 讻谉 讗讬谉 诇讛讜讻讬讞 诪讻讗谉 砖诪砖谞转谞讜 讗讬谞谞讛 讻讚讘专讬 讞讻诪讬诐.


 讜诇讙讜驻讜 砖诇 讚讘专, 诪讗讬 讟注诪讗 [诪讛 讛讟注诐] 砖诇 专讘讬? 讗诪专 拽专讗 [讛讻转讜讘] 讘注谞讬谉 注讘讜讚讛 讝专讛: "讜讻驻专 讛讻讛谉 注诇 讛谞驻砖 讛砖讙讙转 讘讞讟讗讛 讘砖讙讙讛" (讘诪讚讘专 讟讜, 讻讞), "讛谞驻砖" 鈥� 讝讛 诪砖讬讞, "讛砖讙讙转" 鈥� 讝讛 谞砖讬讗, "讘讞讟讗讛 讘砖讙讙讛" 鈥� 专讘讬 住讘专: 讞讟讗 讝讛 讘砖讙讙讛 讬讛讗, 讜诇讗 讘讛注诇诐 讚讘专.


讜专讘谞谉 住讘专讬 [讜讞讻诪讬诐 住讘讜专讬诐]: 讛驻住讜拽 讘讗 诇讜诪专 砖讚讬谉 讝讛 讛讜讗 讘诪讬 砖讞讟讗转讜 讘砖讗专 注讘讬专讜转 讛讬讗 讘砖讙讙讛, 讬爪讗 诪砖讬讞 砖讗讬谉 拽专讘谉 讞讟讗转讜 讛诪讬讜讞讚 讘砖讙讙讛 讘诇讘讚 讗诇讗 讘讛注诇诐 讚讘专.


砖谞讬谞讜 讘讘专讬讬转讗: 讜砖讜讬谉 专讘讬 讜讞讻诪讬诐 砖讛讜讗 诪讘讬讗 砖注讬专讛 讻讬讞讬讚. 讜砖讜讗诇讬诐: 诪谞诇谉 [诪谞讬谉 诇谞讜] 讚讘专 讝讛? 讜诪砖讬讘讬诐: 砖讗诪专 拽专讗 [讛诪拽专讗]: "讜讗诐 谞驻砖 讗讞转 转讞讟讗 讘砖讙讙讛 讜讛拽专讬讘讛 注讝 讘转 砖谞转讛 诇讞讟讗转" (讜讬拽专讗 讚, 讻讝), 诇讜诪专: 讗讞讚 讬讞讬讚 住转诐 讜讗讞讚 谞砖讬讗 讜讗讞讚 诪砖讬讞 鈥� 讻讜诇诐 讘讻诇诇 谞驻砖 讗讞转 讛谉.

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

